CELEX: 32020R0956
Language: el
Date: 2020-06-26 00:00:00
Title: Εκτελεστικός κανονισμός (ΕΕ) 2020/956 της Επιτροπής της 26ης Ιουνίου 2020 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

3.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 211/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/956 ΤΗΣ ΕΠΙΤΡΟΠΗΣ
         της 26ης Ιουνίου 2020
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Ιουνίου 2020.
            
               
                  Για την Επιτροπή
               
               
                  εξ ονόματος της Προέδρου,
               
               Philip KERMODE
               
                  Ασκών καθήκοντα Γενικού Διευθυντή
               
               
                  Γενική Διεύθυνση Φορολογίας και ΤελωνειακήςΈνωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Είδος σχήματος ορθογωνίου παραλληλεπιπέδου από κράμα αλουμινίου με διαστάσεις περίπου 370 × 194 × 42 mm. Είναι εξοπλισμένο με ψυκτικά πτερύγια και δύο συνδέσεις, μία είσοδο και μία έξοδο, για ψυκτικό υγρό στη μία πλευρά.
                        Το είδος προορίζεται για τοποθέτηση στο σύστημα ψύξης του κινητήρα (στο λεγόμενο βραχύ κύκλωμα ψύξης) κάτω από τον πίνακα μηχανοκίνητων οχημάτων των κλάσεων 8701 έως 8705 με εμβολοφόρους κινητήρες εσωτερικής καύσης.
                        Το είδος μεταφέρει τη θερμότητα που απορροφάται από το ψυκτικό υγρό (προερχόμενο από τον κινητήρα του οχήματος) στον αέρα. Στη συνέχεια, ο θερμός αέρας μεταφέρεται στην εσωτερική καμπίνα του οχήματος με πρόσθετες διατάξεις που δεν περιλαμβάνονται κατά την παρουσίαση του είδους.
                        Το είδος διευκολύνει επίσης τον κινητήρα να επιτύχει τη βέλτιστη θερμοκρασία λειτουργίας του κατά τη φάση προθέρμανσης.
                     
                     
                        8708 91 35 
                     
                     
                        Η κατάταξη διέπεται από τους γενικούς κανόνες 1 και 6 για την ερμηνεία της συνδυασμένης ονοματολογίας, τη σημείωση 2 στοιχείο ε) του τμήματος XVII, τη σημείωση 3 του τμήματος XVII και από το κείμενο των κωδικών ΣΟ 8708, 8708 91  και 8708 91 35 .
                        Αποκλείεται η κατάταξη στη διάκριση 8419 50  ως διάταξη εναλλαγής της θερμότητας διότι το είδος, με βάση τα αντικειμενικά του χαρακτηριστικά, μεταφέροντας τη θερμότητα που απορροφάται από το ψυκτικό υγρό στον αέρα, εκτελεί τη λειτουργία σώματος καλοριφέρ για είδη του τμήματος XVII (βλέπε σημείωση 1 στοιχείο ια) του τμήματος XVI, σημείωση 2 στοιχείο ε) του τμήματος XVII και σημείωση 1 στοιχείο ζ) του κεφαλαίου 84).
                        Αποκλείεται η κατάταξη στη διάκριση 8708 29  ως άλλο μέρος και εξάρτημα αμαξωμάτων [ως μη ηλεκτρική συσκευή θέρμανσης και απόψυξης που χρησιμοποιεί τη θερμότητα η οποία παράγεται από τον κινητήρα του οχήματος, όπως αναφέρεται στις Επεξηγηματικές Σημειώσεις του Εναρμονισμένου Συστήματος για την κλάση 8708 (Β)], επειδή το είδος δεν χρησιμοποιεί τη θερμότητα άμεσα για θέρμανση ή απόψυξη, αλλά απλώς μεταφέρει τη θερμότητα που απορροφάται από το υγρό ψύξης στον αέρα.
                        Ως εκ τούτου, το είδος πρέπει να καταταγεί στον κωδικό ΣΟ 8708 91 35  ως ψυγείο για μηχανοκίνητα οχήματα των κλάσεων 8701 έως 8705.